Diari Oficial de la Generalitat Valenciana


Sumari del DOGV 9266, del 28-01-2022 (2022/347)

RESOLUCIÓ de 14 de gener de 2022, del director general de Relacions amb les Corts, de la Presidència de la Generalitat, per la qual es publica el Conveni de col·laboració per a la posada en marxa d'un servei de brigades per a la realització de treballs de mitigació de risc per emergències en els municipis de la província de Castelló, subscrit entre l'Agència Valenciana de Seguretat i Resposta a les Emergències i el Consorci per al Servei de Prevenció i Extinció d'Incendis i de Salvament de la província de Castelló.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9266

Data del DOGV
:   28-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/347


Data del document
:   14-01-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 14 de gener de 2022, del director general de Relacions amb les Corts, de la Presidència de la Generalitat, per la qual es publica el Conveni de col·laboració per a la posada en marxa d'un servei de brigades per a la realització de treballs de mitigació de risc per emergències en els municipis de la província de Castelló, subscrit entre l'Agència Valenciana de Seguretat i Resposta a les Emergències i el Consorci per al Servei de Prevenció i Extinció d'Incendis i de Salvament de la província de Castelló. [2022/347]  
La Generalitat, a través de la Conselleria de Justícia, Interior i Administració Pública i el Consorci per al Servei de Prevenció i Extinció d'Incendis i de Salvament de la província de Castelló han subscrit, prèvia tramitació reglamentària, els dies 26 i 25 de novembre de 2021, respectivament, el Conveni de col·laboració per a la posada en marxa d'un servei de brigades per a la realització de treballs de mitigació de risc per emergències en els municipis de la província de Castelló, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 14 de gener de 2021 i número 2310/2021, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
  
València, 14 de gener de 2022.- El director general de Relacions amb les Corts: Antonio Torres Salvador.  
  
  
Conveni de col·laboració per a la posada en marxa d'un servei de brigades, per a la realització de treballs de mitigació de risc per emergències als municipis de la província de Castelló, establit entre l'Agència Valenciana de Seguretat i Resposta a les Emergències i el Consorci per al Servei de Prevenció i Extinció d'Incendis i de Salvament de la Província de Castelló.  
  
València, en la data de la signatura  
  
Reunits:  
D'una part, Gabriela Bravo Sanestanislao, consellera de Justícia, Interior i Administració Pública de la Generalitat Valenciana, nomenada per Decret 6/2019, de 17 de juny, del president de la Generalitat, i presidenta de l'Agència Valenciana de Seguretat i Resposta a les Emergències (d'ara endavant, l'Agència o l'AVSRE), que actua en nom i representació d'aquesta, d'acord amb el que estableix l'article 11.1.b de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, modificada per la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, per la qual s'atribueix a la persona titular de la Presidència de l'AVSRE la signatura de convenis en matèries que siguen competència de l'Agència, i autoritzat el conveni per l'acord del Consell de la Generalitat, de 19 de novembre de 2021.  
I d'una altra part, José Pascual Martí García, president de la Diputació de Castelló i de l'esmentat consorci, representant el Consorci per al Servei de Prevenció i Extinció d'Incendis i Salvament de la província de Castelló, en virtut de les atribucions conferides en l'article 15 dels estatuts del Consorci.  
I reconeixent-se capacitat legal suficient per a obligar-se en dret:  
  
  
Exposen  
  
Primer. Que la múltiple i complexa realitat que suposa la coexistència de l'Administració general de l'Estat, les administracions autonòmiques i les de les entitats locals, projectant la seua activitat sobre un mateix espai subjectiu i geogràfic, demanda incentivar un marc d'actuació comuna a totes elles, que propicie la seua participació institucional d'actuació i incremente els seus nivells d'eficiència.  
En aquest sentit, les entitats locals tenen atribuïda la intervenció en quants assumptes afecten el cercle dels interessos i responsabilitats dels municipis, amb la finalitat d'assegurar la prestació integral i adequada dels serveis de competència municipal que, en infinitat d'ocasions, es connecten amb els interessos de l'Administració de les comunitats autònomes, i en aquest espai es fa necessari que les dues administracions hi col·laboren estretament.  
Segon. Que en virtut del repartiment competencial existent, configurat en els articles 148 de Constitució Espanyola, i els articles 25 i 36 de la Llei 7/1985, de 2 d'abril reguladora de les bases del règim local (modificada per Llei 27/2013, de 27 de desembre, de racionalització i sostenibilitat de l'Administració Local), entre les actuacions que poden ser objecte de col·laboració entre totes dues administracions es troben aquelles relatives a la prevenció i extinció d'incendis, matèria d'interés públic comú que ha de ser objecte d'especial protecció.  
  
Tercer. Que el Consorci per al Servei de Prevenció i Extinció d'Incendis i de Salvament de la Província de Castelló, constituït per la Generalitat, la Diputació de Castelló, i diversos municipis, té per objecte la prestació, en règim de gestió directa, del Servei de Prevenció i Extinció d'Incendis i de Salvament, la fi primordial del qual és el salvament de persones i béns, l'extinció d'incendis i la prevenció i actuació en qualsevol mena de sinistre o situació en què la protecció civil faça precisa la seua col·laboració.  
Quart. Que la Generalitat, a través de l'Agència Valenciana de Seguretat i Resposta a les Emergències té, entre altres competències, la seguretat, emergències i protecció ciutadana; extinció d'incendis forestals, i la gestió de la intervenció urgent dels serveis operatius en situacions d'emergència.  
Cinqué. Que l'article 57 de la citada Llei 7/1985, de 2 d'abril, estableix que la cooperació econòmica, tècnica i administrativa entre l'Administració Local i la de l'Estat i autonòmica, podrà realitzar-se mitjançant els consorcis o convenis que subscriguen.  
  
Sobre la base de l'exposat, totes dues parts acorden subscriure el present conveni de col·laboració, que es regirà per les presents:  
  
Clàusules  
  
Primera. Objecte  
Constitueix l'objecte del present conveni de col·laboració, la posada en marxa de brigades de 5 membres, per a fer treballs de mitigació del risc d'emergències en la interfície urbana/agrícola/forestal conforme la configuració indicada en la taula següent.  
  
 Nombre de brigades Duració   
en mesos Ràtio (mesos d'actuació)  
Màxim 16 6 96  
Mínim 10 9,6 96  
  
  
La descripció tècnica de les actuacions a executar es recull en l'annex I, signat per totes dues parts, que forma part inseparable d'aquest conveni.  
  
Segona. Durada  
El present conveni farà efecte des del moment de la signatura i la vigència serà de quatre anys.  
  
Tercera. Obligacions de les parts  
Totes dues parts es comprometen a realitzar de manera coordinada, i en igualtat d'esforç, les actuacions descrites en l'annex I; aquestes actuacions podran realitzar-se mitjançant encàrrec a mitjà propi personalitzat, a les empreses públiques dependents de l'administració pública, i es regiran, si fa el cas, pel que es disposa per a les obres en la legislació aplicable als contractes de les administracions públiques quan així concórreguen, o si escau per qualsevol dels procediments previstos en la normativa vigent de contractació de les administracions públiques.  
  
La Generalitat en concret es compromet a:  
- Realitzar el 50 % de les actuacions descrites en l'annex I.  
- Amb aquesta finalitat i a l'efecte de seleccionar i gestionar els mitjans materials i humans a través dels quals es realitzaran les actuacions objecte del present Conveni procedir a realitzar un encàrrec de gestió mitjançant encàrrec a mitjà propi personificat per un import mínim de 945.922 ?, nou-cents quaranta-cinc mil nou-cents vint-i-dos euros (IVA inclòs).  
El Consorci per al Servei de Prevenció i Extinció d'Incendis i de Salvament de la Província de Castelló es compromet a:  
- Realitzar el 50 % de les actuacions descrites en l'annex I.  
- Amb aquesta finalitat i a l'efecte de seleccionar i gestionar els mitjans materials i humans a través dels quals es realitzaran les actuacions objecte del present conveni, el Consorci Provincial de Bombers de Castelló realitza un encàrrec a mitjà propi personificat, per un import mínim de 945.922 ?, nou-cents quaranta-cinc mil nou-cents vint-i-dos euros - (IVA inclòs).  
  
Quarta. Òrgan mixt de seguiment i control de les actuacions  
Es crearà un òrgan mixt de seguiment i control format per dos representants de la Generalitat, i altres dos del Consorci per al Servei de Prevenció i Extinció d'Incendis i de Salvament de la província de Castelló. Els representants de la Generalitat seran nomenats per la persona titular de la direcció de l'Agència de Seguretat i Resposta a les Emergències, i els del consorci per la seua presidència delegada.  
  
L'òrgan mixt es denominarà Comissió de seguiment i tindrà les funcions indicades en els apartats 1 i 2 de l'article 9 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre; en concret:  
1) Supervisar l'execució del conveni, així com adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, incloent-hi a l'efecte la solució, en primera instància, de les controvèrsies d'interpretació i compliment que puguen plantejar-se respecte del conveni subscrit.  
2) Informar les parts dels retards i incidències que es puguen presentar durant l'execució del conveni, així com, si fa el cas, proposar les corresponents actualitzacions o modificacions en les anualitats derivades del retard.  
3) Emetre un informe o valoració final sobre el grau de compliment dels objectius consignats en el conveni subscrit.  
La persona titular de la direcció de l'Agència Valenciana de Seguretat i Resposta a les Emergències designarà la persona que assumisca la presidència de la Comissió, i la persona que assumisca la secretària serà designada per la persona titular de la presidència delegada del consorci. La presidència de la comissió dirimirà amb el seu vot els empats.  
En la designació dels representants en l'esmentada comissió s'ha de procurar la presència equilibrada de dones i homes, en aplicació del que s'estableix en el II Pla d'igualtat de dones i homes de l'Administració de la Generalitat, aprovat per l'Acord del Consell, de 10 de març de 2017.  
Es reunirà almenys una vegada al mes, prèvia convocatòria de la persona titular de la direcció de l'Agència de Seguretat i Resposta a les Emergències, a l'efecte de l'emissió de la certificació corresponent a aquest període.  
La Comissió de seguiment remetrà una còpia de les actes i informes que elabore a la Direcció de l'Agència de Seguretat i Resposta a les Emergències.  
  
Cinquena. Resolució  
El conveni podrà ser resolt per les causes següents:  
a) El transcurs del termini de vigència sense haver-se'n acordat la pròrroga.  
b) L'acord unànime de les parts.  
c) L'incompliment de les obligacions i compromisos assumits per part d'algun dels signants. En aquest cas, qualsevol de les parts podrà notificar a la part incomplidora un requeriment perquè complisca en un determinat termini amb les obligacions o compromisos que es consideren incomplits. Si transcorregut el termini indicat en el requeriment persistira l'incompliment, la part que el va dirigir notificarà a les parts signants la concurrència de la causa de resolució i s'entendrà resolt el conveni. La resolució del conveni per aquesta causa podrà comportar la indemnització dels perjudicis causats que seran valorats, si escau, per la Comissió de seguiment i control.  
d) Per decisió judicial declaratòria de la nul·litat del conveni.  
e) Per qualsevol altra causa diferent de les anteriors previstes en el conveni o en altres lleis.  
Si quan concórrega qualsevol de les causes de resolució del conveni existeixen actuacions en curs d'execució, les parts, a proposta de la comissió de seguiment, vigilància i control del conveni podran acordar la continuació i finalització de les actuacions en curs que consideren oportunes, establint un termini improrrogable per a la seua finalització, transcorregut el qual haurà de realitzar-se'n la liquidació.  
  
  
Sisena. Finançament  
La signatura del present conveni no té repercussió econòmica directa, en executar-se amb càrrec als fons propis de totes dues organitzacions, però sí els actes derivats de la seua signatura que ascendeixen a un total d'execució dels actes derivats de la seua signatura, els quals ascendeixen a un total de set milions cinc-cents seixanta-set mil tres-cents setanta-sis euros (7.567.376,00 ?).  
L'aportació de la Generalitat es finançarà per un import mínim anual de 945.922 - nou-cents quaranta-cinc mil nou-cents vint-i-dos euros (IVA inclòs), amb càrrec al capítol II del programa 221.10 Emergències, Protecció Civil, Prevenció i Extinció d'Incendis, del pressupost de la Generalitat per a l'any 2021 i següents. No obstant l'anterior, l'aportació de la Generalitat, amb càrrec als exercicis 2022 i següents, en tot cas quedarà condicionada a l'existència de crèdit adequat i suficient en cadascun dels exercicis de la seua vigència.  
  
L'aportació del Consorci Provincial de Bombers de Castelló es finançarà per un import mínim anual de nou-cents quaranta-cinc mil nou-cents vint-i-dos euros - (IVA inclòs), amb càrrec a l'aplicació pressupostària 136/227-96 denominada Programa d'Actuació Forestal, del seu pressupost per a l'any 2021 i següents.  
  
Setena. Naturalesa i jurisdicció  
Aquest conveni té naturalesa administrativa d'acord amb el que s'estableix en l'article 11 de la Llei 40/2015, d'1 d'octubre, de règim jurídic del sector públic, i especialment al que s'estableix en el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
L'existència de qualsevol mena de discrepància entre les parts, en relació amb la interpretació o execució del que estableix aquest conveni de col·laboració, que no s'haja resolt en el si de la comissió de seguiment, es resoldrà d'acord amb el que a l'efecte determinen els jutjats i tribunals de l'ordre jurisdiccional contenciós administratiu.  
  
No obstant això, les parts podran resoldre el conveni, si no s'executa la prestació corresponent a l'exercici i per les causes de resolució establides en la clàusula huitena.  
El present conveni posa fi a la via administrativa conforme amb el que es disposa en l'article 114.1.d de la Llei 39/2015, d'1 d'octubre, del procediment administratiu comú de les administracions públiques, i contra el present escau recurs contenciós administratiu davant la sala contenciosa administrativa del TSJ de la CV, segons estableix l'article 10 de la Llei 29/1998, de 13 de juliol, de la Jurisdicció contenciosa administrativa.  
  
Huitena. Publicitat  
Es donarà l'oportuna publicitat al present conveni conforme amb el que es disposa en l'article 9.1.c i e de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i conforme l'article 11.3, apartat b, de la Llei 40/2015, d'1 d'octubre, de règim jurídic del sector públic, i de la Llei 7/1985, de 2 d'abril, de bases de règim local, resulta preceptiva la seua publicació en el Diari Oficial de la Generalitat Valenciana i en el Butlletí Oficial de la Província.  
I es publicarà el text íntegre del conveni una vegada subscrit conforme l'article 3.4 del Decret 105/2017, de 8 de juliol, del Consell, que desenvolupa la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, en el termini previst en l'article 12.2 del decret esmentat.  
I, en prova de conformitat, signen electrònicament el present document.  
  
Per l'Agència Valenciana de Seguretat i Resposta a les Emergències,  
Gabriela Bravo Sanestanislao  
  
Pel Consorci,  
José Pascual Martí García  
  
  
ANNEX I  
Descripció tècnica de les actuacions a executar  
  
I. General  
- Totes les actuacions hauran de tindre consideració d'emergència o considerar-se mitigadores dels possibles efectes adversos per a les actuacions encomanades als equips d'emergència.  
- Durant l'època estival es faran treballs que no suposen cap risc d'incendis forestals.  
- Les actuacions de defensa en la lluita contra incendis forestals en la interfície urbana/agrícola/forestal se centraran en:  
- Actuacions sobre l'estrat arbustiu: realització de desbrossaments sobre el matoll.  
- Actuacions sobre l'estrat arbori: realització de tractaments silvícoles sobre la massa forestal (estrat arbustiu i arbori), com ara podes i aclarides.  
- Actuacions de manteniment i conservació de les infraestructures de lluita contra incendis forestals (àrees tallafocs, faixes auxiliars, depòsits contra incendis, etc.).  
- Actuacions de manteniment d'àrees recreatives i d'estatges.  
- Actuacions de neteja i manteniment d'infraestructures en vies de comunicació: se centrarà en la neteja de passos d'aigua, ponts, etc., i en l'eliminació de possibles elements obstructius (arrossegaments, arbratge?).  
  
II. Desbrossament selectiu  
Els desbrossaments tindran com a objectiu el condicionament i la millora de les zones d'actuació en la interfície urbana/agrícola/forestal.  
Els treballs a realitzar seran, eminentment de tipus manual, secundant-se amb xicoteta maquinària (motoserra i moto desbrossadora). No es contempla l'ús de maquinària pesant, així com l'alteració de la morfologia natural del terreny.  
Es durà a terme el desbrossament selectiu de la vegetació arbustiva, respectant les espècies autòctones i les que gaudisquen d'un règim de protecció especial.  
Els mitjans humans, dotats de motos desbrossadores i altres eines manuals, actuaran sobre de tota la superfície seleccionant les espècies que han de ser eliminades i les que han de romandre en la zona, millorant el seu port, competència i distribució. La intensitat dels desbrossaments dependrà de la zona d'actuació i del risc d'incendi.  
  
Es proposa la creació de franges de seguretat, en el qual el desbrossament es realitze a fet, en les zones de trobada entre els ecosistemes naturals i les zones urbanitzades.  
  
III. Tractaments silvícoles: podes i aclarides sobre la massa forestal.  
  
Es contempla la realització de treballs de millora de la massa forestal, com ara podes i aclarides d'arbres es duran a terme en la zona d'interfície urbana/forestal.  
Aquest tipus d'actuacions tenen per objectiu la reducció de densitat de la massa forestal i així disminueix la quantitat de combustible i la competència entre exemplars.  
Es proposa actuar sobre les zones forestals que limiten amb nuclis urbanitzats, i amb els ecosistemes agraris. S'establiran franges d'una amplitud no inferior a 25 metres en les quals es realitzaran aclarides que permeten evitar la tangència de copes i la continuïtat horitzontal de la vegetació, amb una amplitud de la faixa necessària per a minimitzar els riscos d'incendis forestals.  
Les podes contribuiran a disminuir la quantitat de combustible, millorant el port dels peus arboris i limitant amb continuïtat vertical de la vegetació.  
  
IV. Actuacions de defensa en la lluita contra incendis forestals. Silvicultura preventiva  
En aquest apartat es proposa la posada en marxa d'actuacions silvícoles que tinguen com a objectiu la minimització del risc d'incendi forestal. Els treballs projectats es basen en la realització de faixes auxiliars en els camins i pistes forestals de major interés.  
En aquests trams s'actuarà tant en l'estrat arbustiu, sobre el qual es realitzarà un desbrossament selectiu de la vegetació, i l'estrat arbori, mitjançant aclarides i podes altes.  
D'altra banda, es requereix l'adequat manteniment de les àrees tallafocs que actualment existeixen en la zona i que presenten un grau d'abandó evident. En aquestes àrees es requereix la realització de fregues del matoll en tota la superfície d'actuació.  
No menys important resulta l'adequació d'alguns trams de pista forestal per a facilitar la circulació de vehicles destinats a l'extinció d'incendis en condicions de seguretat.  
  
V. Actuacions en les àrees recreatives  
Es proposa la realització de treballs de manteniment de les àrees recreatives per a minimitzar el risc d'inici d'incendi. En aquest sentit, s'adequaran les infraestructures destinades a l'ús del foc (paellers, barbacoes, etc.), de manera que s'ajusten a la normativa vigent en matèria de prevenció d'incendis.  
D'altra banda, s'actuarà sobre la vegetació arbrada d'aquests paratges mitjançant la realització de podes altes que eviten la continuïtat vertical de la vegetació.  
A més es crearà un cordó perimetral de protecció de la vegetació mitjançant la realització de desbrossaments a fet que eliminen íntegrament la vegetació arbustiva en una franja prou apropiada per a minimitzar el risc d'incendis forestals. També es proposa la realització d'aclarides severes en aquesta franja que impedisquen la tangència de copes.  
  
En últim terme, es faran treballs de manteniment i restauració de sendes i itineraris turístics que circulen per terrenys forestals. Les tasques a realitzar se centraran en la restauració de murets, adequació del ferm de la senda i la millora de la senyalització.  
Es proposa la realització de treballs de neteja i conservació de les infraestructures destinades a l'evacuació de les aigües d'escolament en la xarxa de camins rurals i en les vies de comunicació interurbana. Així, es planteja la neteja dels passos d'aigua, guals, tubs subterranis, encarregats de salvar els passos entre els llits naturals i les vies de comunicació. S'eliminaran els possibles obstacles o elements obstructius (canyes, troncs, vegetació, impropis, etc.) que impedisquen la lliure circulació de les aigües per aquestes infraestructures.